
ΔΕΛΤΙΟ ΤΥΠΟΥ ΤΗΣ Δ.Ε.Υ.Α ΕΔΕΣΣΑΣ ΓΙΑ ΤΗΝ ΠΑΓΚΟΣΜΙΑ ΗΜΕΡΑ ΝΕΡΟΥ 2022


To 1992 η 22α Μαρτίου καθιερώθηκε από τον Ο.Η.Ε. ως Παγκόσμια Ημέρα του Νερού για να υπενθυμίζει σε όλους ότι το νερό είναι ένας πολύτιμος φυσικός πόρος που, όμως, δεν είναι ανεξάντλητος, κι επομένως είναι απαραίτητη η βιώσιμη χρήση και διαχείρισή του για να διασφαλισθούν οι μελλοντικές γενιές. 
Κάθε χρόνο η Παγκόσμια Ημέρα νερού έχει μια διαφορετική θεματική για να δίνεται έμφαση σε διαφορετικά σημαντικά ζητήματα που συνδέονται με το νερό. Η φετινή θεματική αφορά στα υπόγεια νερά : «Υπόγεια νερά-Κάνοντας το αόρατο ορατό» και μέσω της ευρείας ενημέρωσης θα επιχειρήσει να αναδείξει την σημασία τους, αλλά και την κρισιμότητά τους για την αντιμετώπιση της κλιματικής αλλαγής.
Τα υπόγεια νερά είναι ένας αόρατος φυσικός θησαυρός πολύ σημαντικός και κρίσιμος όχι μόνο για τον τομέα υδάτων, αλλά και για τα οικοσυστήματα, τη γεωργία, τη βιομηχανία. Ωστόσο, δεν λαμβάνεται όσο θα έπρεπε υπόψη στη διαμόρφωση και εφαρμογή των διαφόρων πολιτικών.
Τα υπόγεια νερά θεωρούνται ως τα πιο ασφαλή σχετικά νερά, αφού γενικά είναι προστατευμένα από την επιφανειακή ρύπανση και γι΄αυτό αποτελούν στρατηγικό απόθεμα και πόρο και πρέπει να διαφυλάσσονται με τον καλύτερο δυνατό τρόπο. Τα Σχέδια Διαχείρισης Λεκανών Απορροής (ΣΔΛΑΠ) που εφαρμόζονται στη χώρα μας σε εφαρμογή του ενωσιακού και του εθνικού θεσμικού πλαισίου για τη διαχείριση των υδατικών πόρων διασφαλίζουν την προστασία των υπόγειων νερών και τη βιώσιμη χρήση τους.
Η κλιματική αλλαγή έχει επιπτώσεις και στα υπόγεια νερά, αφού λόγω των φαινομένων της και κυρίως λόγω της ξηρασίας δεν ανανεώνονται με τους ρυθμούς που απαιτούνται για να μην εξαντληθούν.
 Η Δημοτική Επιχείρηση Ύδρευσης-Αποχέτευσης (Δ.Ε.Υ.Α.Ε) που παρέχει ασφαλές και υγιεινό νερό χρησιμοποιεί κυρίως τα υπόγεια νερά για την υδροδότηση των καταναλωτών της. Ωστόσο, επειδή η άντληση των υπόγειων νερών είναι ενεργειακά απαιτητική και κατά συνέπεια πολύ κοστοβόρα, λαμβάνοντας υπόψη και την ενεργειακή κρίση που βιώνει η χώρα μας, θα πρέπει να αξιοποιούνται όσο είναι δυνατό και τα επιφανειακά νερά ώστε να μειωθεί η εξάρτηση από τα υπόγεια νερά και για οικονομικούς λόγους, αφού είναι ενεργειακά ασύμφορη  αλλά και για να διαφυλαχθεί ο πολύτιμος αυτός περιβαλλοντικός πόρος. Προς την κατεύθυνση αυτή η Δ.Ε.Υ.Α.Ε σήμερα καταβάλλει κάθε δυνατή προσπάθεια για να μειώσει τις διαρροές στα δίκτυα ύδρευσης αξιοποιώντας την σύγχρονη τεχνολογία.

